## El Teatre Principal de València acollirà l’estrena absoluta de ‘Farra’, de la Compañía Nacional de Teatro Clásico i Compañía Lucas Escobedo

*** L’espectacle es podrà vore del 29 de novembre al 8 de desembre
* És una obra de teatre, circ i música en directe creat des de l’humor i la positivitat**

La Conselleria d’Educació, Cultura, Universitats i Ocupació, a través de l’Institut Valencià de Cultura i la Delegació de Teatres de la Diputació de València, han presentat l’estrena absoluta de l’espectacle Farra, una coproducció de la Compañía Nacional de Teatro Clásico (CNTC) i la companyia alacantina Lucas Escobedo, que es podrà vore en el Teatre Principal de València del 29 de novembre al 8 de desembre.

Es tracta d’una obra de teatre, circ i música en directe per a tots els públics (a partir dels 6 anys) que pretén, segons la companyia, “llançar un missatge positiu i alçar l’ànim dels espectadors”. Compta amb la col·laboració de l’Institut Valencià de Cultura i Arts Escèniques, Teatres de la Diputació de València i Teatro del Bosque de l’Ajuntament de Móstoles.

La directora adjunta d’Arts Escèniques de l’IVC, María José Mora, ha participat en la presentació juntament amb la coordinadora de Teatres de la Diputació de València, Marylène Albentosa, el director de la companyia Lucas Escobedo i la compositora i directora musical Raquel Molano.

María José Mora ha destacat que suposa “un luxe presentar en el Principal l’estrena absoluta d’un espectacle amb el segell de la CNTC i de la companyia alacantina Lucas Escobedo, exemple de producció de circ contemporani de gran qualitat tècnica i encert estètic en la qual, a més, es transmet el valor i la necessitat de la trobada i la celebració, un símil en si del que significa anar al teatre”.

La directora adjunta d’Arts Escèniques també ha assenyalat la importància de “la col·laboració entre institucions per a donar suport a la projecció de les companyies valencianes i dissenyar temporades d’exhibició més extenses”.

Per la seua part, la directora i coordinadora artística de l’Escalante, Marylène Albentosa, ha assenyalat que és “fantàstic comptar, de nou, amb la companyia de Lucas Escobedo en la nostra 39a temporada amb funcions escolars del 29 de novembre al 5 de desembre que disfrutaran prop de 1.500 xiquets”.

“Tot un luxe comptar amb un equip artístic fantàstic amb el qual ja hem treballat en produccions pròpies com YOLO, guanyadora de dos premis FETEN en 2019”, ha afegit.

Sobre la producció, el seu director Lucas Escobedo ha afirmat que es tracta d’un espectacle “multidisciplinari, creat a partir de l’humor i la comèdia. Parlem d’història, de la humanitat, portem les notícies dels mals que afligixen el nostre món amb humor i removent consciències; i celebrem cada trobada com una gran festa i algaravia. La nostra obra vol reivindicar la celebració, el dret a folgar, la cultura i la comunitat”.

L’espectacle representa la festa, celebració, cultura i comunitat durant el temps de carnestoltes en el Madrid de 1568, de 1668 o de 2024. Durant el carnestoltes tot és possible, les normes canvien i el món es regix per paradoxes. La farra barroca, la festa, obri la porta a la música, la bogeria, la màgia o l’acrobàcia entre moixiganga, danses i gaubances.

Lluita escènica, circ, comèdia i música en directe, dirigida i composta per Raquel Molano, porten la companyia a fer un viatge pel Segle d’Or i a establir ponts amb l’actualitat. Alfonso Rodríguez, Irene Coloma, Jesús Irimia (Xuspi), Lucas Escobedo, Paula Lloret i Raquel Molano interpreten esta *Farra* barroca que pretén ser un alé d’energia positiva.

Sobre l’escenari es desplega un carnestoltes atemporal que viatja, sense objecció, entre els segles. El món clàssic i els codis contemporanis convergixen en l’humor, la dansa, la música i la poesia.

L’IVC i Teatre Escalante han programat funcions vespertines el 29 i 30 de novembre, a més de l'1, 7 i 8 de desembre; i funcions escolars matinals els dies 29 de novembre i 2, 3, 4 i 5 de desembre. El 30 de novembre, en finalitzar la funció, la companyia realitzarà un col·loqui amb el públic. Les entrades es poden adquirir en les taquilles del teatre, així com en la [taquilla en línia de l’IVC](https://ivc.gva.es/val/ivc-val/programacio-ivc/farra-24-v).

Fecha: 28/11/2024